### NN 140/2023 (22.11.2023.), Statut stranke Hrvatsko bilo

POLITIČKE STRANKE

1918

Na temelju članka 6. Ustava Republike Hrvatske (»Narodne novine«, broj 56/90, 135/97, 8/98, 113/00, 124/00, 28/01, 41/01, 55/01, 76/10, 85/10 – pročišćeni tekst i 05/14) i članka 10. Zakona o političkim strankama (»Narodne novine«, broj 76/93, 111/96, 164/98, 36/01, 28/06), Osnivački Sabor političke stranke HRVATSKO BILO, održan 24. rujna 2023. godine, usvojio je

STATUT

STRANKE HRVATSKO BILO

Ovim Statutom (u daljnjem tekstu: Statut) uređuje se i utvrđuje: naziv i sjedište, znak, predstavljanje i zastupanje Stranke, ciljevi i način djelovanja, članstvo, oblicima organiziranja, upravna tijela i načine njihova izbora i opoziva, trajanje mandata te način odlučivanja, prestanak i postupak s imovinom u slučaju prestanka rada, sredstva za rad i druga pitanja od interesa za članstvo i rad Stranke.

Izrazi koji se koriste u Statutu odnose se jednako na muški i ženski spol.

I. TEMELJNE ODREDBE

Temeljne vrijednosti i ciljevi

Članak 1.

(1) HRVATSKO BILO (u daljnjem tekstu: HRB ili Stranka) je politička Stranka osnovana radi ostvarivanja bitnih ciljeva odnosno promicanja i zaštite interesa svih državljana Republike Hrvatske, osiguranja ravnopravnosti, sloboda i prava, gospodarskog i kulturnog napretka te socijalnog blagostanja hrvatskog društva u cjelini uz čuvanje demokratskog uređenja i cjelovitosti Republike Hrvatske.

(2) HRB svoje političko djelovanje temelji na idejama humanizma (slobode, solidarnosti, pravde, ljudskog dostojanstva) i demokršćanskih vrijednosti.

(3) U ostvarivanju temeljnih vrijednosti i ciljeva, Stranka svoje djelovanje temelji na sljedećim osnovama:

– poštivanje Ustava Republike Hrvatske i načela zakonitosti

– sprečavanje uspostave nedemokratskih i totalitarnih društvenih odnosa.

Naziv, sjedište i područje djelovanja Stranke

Članak 2.

(1) Naziv stranke je: HRVATSKO BILO.

(2) Skraćeni naziv Stranke je: HRB.

(3) Naziv stranke na stranom jeziku je: Croatian heartbeat.

(4) Sjedište stranke je u Zagrebu; a o adresi sjedišta odluku donosi uže predsjedništvo Stranke.

(5) Stranka djeluje u Republici Hrvatskoj.

(6) Stranka djeluje i među državljanima Republike Hrvatske koji imaju prebivalište ili boravište u drugim državama u skladu s pravnim poretkom strane države u kojoj državljani Republike Hrvatske žive.

Obilježja Stranke

Članak 3.

(1) Znak Stranke je zemljopisni izgled Republike Hrvatske stiliziran u obliku dva elektrokardiograma otkucaja srca.

(2) Pečat stranke je okruglog oblika na kojem se u pravilnom rasporedu nalazi znak Stranke.

(3) Zastava Stranke je bijele ili srebrna boje sa znakom Stranke u sredini.

(4) Izgled i sadržaj članske iskaznice utvrđuje uže Predsjedništvo stranke.

Način djelovanja

Članak 4.

(1) Stranka je samostalna politička organizacija i djeluje u skladu sa svojim temeljnim vrijednostima utvrđenim Statutom i drugim aktima Stranke te u skladu sa ustavnim poretkom Republike Hrvatske.

(2) Stranka može, u svrhu ostvarivanja programskih ciljeva, surađivati s drugim političkim Strankama, građanskim i političkim inicijativama, nezavisnim listama, nestranačkim udrugama i pojedincima, uglednicima i stručnjacima istog ili sličnog svjetonazora.

Javnost rada

Članak 5.

(1) Rad i djelovanje Stranke je javno.

(2) Javnost rada i djelovanja Stranke ostvaruje se izjavama i priopćenjima za medije odgovornih osoba i ovlaštenih predstavnika tijela Stranke, objavama na internetskim stranicama, društvenim mrežama i održavanjem javnih skupa.

(3) Tijela stranke mogu raspravljati i odlučivati bez prisutnosti javnosti te uskratiti objavu određenih podataka i isprava, ako bi javno objavljivanje moglo štetiti stranačkim interesima ili interesima članova Stranke a posebice postizanju programskih ciljeva stranke.

(4) HRB ima svoju službenu web-stranicu te ostale stranačke domene na društvenim mrežama.

II. ČLANSTVO

Pretpostavke za stjecanje članstva

Članak 6.

Članom Stranke može postati svaki punoljetan i poslovno sposoban državljanin Republike Hrvatske koji prihvaća Program i Statut Stranke te ispunjava pretpostavke određene Pravilnikom o članstvu.

Postupak učlanjenja

Članak 7.

(1) Postupak učlanjenja u Stranku započinje podnošenjem zahtjeva za pristupanje putem pristupnice.

(2) Pristupnica se podnosi nadležnom ustrojstvenom obliku ii putem službene web stranice.

(3) Donošenje odluke o primanju u članstvo biti će regulirano Pravilnikom o članstvu. Pravilnik o članstvu donosi šire Predsjedništvo stranke.

(4) Kvalificiranom većinom glasova (50 % + 1) odluku o primanju u članstvo donosi uže Predsjedništvo ako je kandidat za člana osoba koja je prethodno isključena ili je istupila iz Stranke.

Ostvarivanje i evidencija članstva

Članak 8.

(1) Članstvo u stranci ostvaruje se teritorijalno prema mjestu prebivališta ili boravišta.

(2) Evidenciju članstva vodi Tajništvo u Registru članova Stranke.

(3) Članovi stranke imaju člansku iskaznicu.

(4) Način vođenja Registra članova Stranke, izgled i sadržaj članske iskaznice utvrđuje uže Predsjedništvo.

Počasno članstvo

Članak 9.

(1) Počasnim članom Stranke može postati svaki punoljetan državljanin Republike Hrvatske koji je iznimno zaslužan za promicanje Programa Stranke.

(2) Odluku o stjecanu statusa počasnog člana Stranke donosi šire Predsjedništvo Stranke sukladno Pravilniku o članstvu.

Prava i obveze člana

Članak 10.

Prava i obveze člana Stranke su:

– biti upoznat s aktivnostima rada Stranke

– sudjelovati u stranačkim aktivnostima i radu

– promicati Program i interese Stranke

– birati i biti biran u tijela Stranke

– redovito plaćati članarinu sukladno Odluci šireg Predsjedništva o visini članarine

– ravnopravno ostvarivati druga prava i pridržavati se Statuta, Pravilnika o članstvu o odluka tijela Stranke.

Obveze dužnosnika i osoba koje predstavljaju stranku u predstavničkim tijelima

Članak 11.

Državni i lokalni dužnosnici te osobe koje predstavljaju stranku u predstavničkim tijelima imaju obvezu:

– redovito izvješćivati o svom radu uže Predsjedništvo Stranke i raspravljati o pitanjima iz svog djelokruga.

– odazivati s na svaki obrazloženi posebni poziv užeg ili šireg Predsjedništva Stranke.

Stegovne mjere

Članak 12.

(1) Zbog povrede članskih obveza, članu Stranke Sud časti u stegovnom postupku može izreći stegovnu mjeru:

– opomenu

– oduzimanje dužnosti u Stranci

– isključenje.

(2) Od trenutka pokretanja stegovnog postupka protiv člana Stranke pred Sudom časti, članu Stranke miruju sva prava i obveze do donošenja pravomoćne odluke, a najdulje u trajanju od 30 dana.

Prestanak članstva

Članak 13.

Članstvo u Stranci prestaje:

– izjavom o istupanju iz Stranke

– pristupanjem drugoj političkoj stranci registriranoj u Republici Hrvatskoj

– kandidiranjem na izborima bez suglasnosti Stranke

– podnošenjem ostavke na članstvo ili dužnost u predstavničkim, izvršnim ili drugim tijelima vlasti bez suglasnosti Stranke

– pravomoćnošću osuđujuće presude za kaznena djela određena Pravilnikom o članstvu

– isključenjem člana

– smrću člana.

III. USTROJSTVO TIJELA STRANKE

Središnja politička tijela Stranke

Članak 14.

Središnja politička tijela Stranke su:

– Sabor HRB

– Predsjednik HRB

– Zamjenik predsjednika HRB

– Uže i šire Predsjedništvo HRB

– Glavni tajnik HRB

– Politički tajnik HRB.

Sabor

Članak 15.

Sabor stranke je najviše tijelo koje upravlja Strankom.

Djelokrug Sabora

Članak 16.

Sabor Stranke:

– donosi Statut i Program Stranke

– bira Predsjednika i Zamjenika predsjednika Stranke

– obavlja ostale poslove određene Statutom.

Sazivanje Sabora

Članak 17.

(1) Sabor Stranke može biti; izborni, izvještajni ili izvanredni.

(2) Izborni Sabor održava se jednom u četiri godine, a obavezno nakon izbora zastupnika u Hrvatski sabor.

(3) Između dva saziva izbornog Sabora mogu se sazvati izvještajni ili izvanredni Sabor.

(4) Predsjednik Stranke donosi odluku o sazivanju i načinu održavanja Sabora

(5) Predsjednik Stranke dužan je sazvati izvanredni Sabor na temelju pisanog obrazloženja i zahtjeva najmanje jedne četvrtine svih članova Stranke.

(6) Odluka o sazivanju i načinu održavanja Sabora objavljuj se najmanje 30 dana prije održavanja izbornog Sabora, a najmanje 15 dana prije održavanja izvještajnog ili izvanrednog Sabora.

(7) Ako Predsjednik stranke ne sazove Sabor u rokovima iz stavka 5. ovog članka. Sabor je dužan sazvati Zamjenik predsjednika stranke ili natpolovična većina članova užeg Predsjedništva.

(8) Ako Predsjednik Stranke, odnosno osobe iz stavka 6. ovog članka, ne sazovu Sabor povodom obrazloženja zahtjeva iz stavka 4 ovog članka, predlagatelji mogu sami sazvati traženu sjednicu Sabora.

Sastav Sabora

Članak 18.

(1) Sabor čine svi članovi Stranke koji su podmirili materijalne obveze prema Stranci.

(2) Sabor stranke moguće je održati i na temelju delegatskog sustava kada broj članova Stranke pređe 300 sukladno stranačkom Pravilniku o izborima.

Predsjednik Stranke

Članak 19.

(1) Predsjednik Stranke predstavlja i zastupa Stranku, upravlja njezinim radom, vodi politiku Stranke u skladu sa Statutom, Programom i drugim aktima Stranke te ima pravo i dužnost osigurati suradnju i odgovornost svih tijela i dužnosnika Stranke u provedbi utvrđene politike.

(2) Predsjednik Stranke može ovlastiti druge osobe da zastupaju i predstavljaju Stranku u skladu sa Statutom Stranke.

(3) Predsjednika stranke bira se na Izbornom Saboru na mandat od četiri (4) godine javnim glasovanjem, ako se Poslovnikom o radu ne utvrdi drugačije.

Djelokrug Predsjednika Stranke

Članak 20.

Predsjednik Stranke:

– saziva Sabor Stranke, predsjedava Saborom Stranke te osigurava provedbu odluka Sabora Stranke

– podnosi izvješće o radu Stranke Saboru

– predsjeda sjednicama užeg i šireg Predsjedništva

– bira Podpredsjednike na prijedlog šireg Predsjedništva stranke

– bira predsjednike stručnih Odbora

– bira Glavnog i Političkog tajnika Stranke

– imenuje savjetnike za određena područja djelovanja

– na temelju prijedloga ustrojstvenih oblika utvrđuje liste kandidata na izborima za zastupnike u Hrvatski sabor, na izborima za članove Europskog Parlamenta, na izborima na lokalnoj i područnoj (regionalnoj) razini, kandidata za Predsjednika RH te kandidate za zamjenike izabranih zastupnika, članova i dužnosnika

– podnosi i potpisuje kandidacijske liste i kandidature

– predlaže kandidata za mandatara za sastavljanje Vlade RH

– podnosi izvješće širem Predsjedništvu o izbornim rezultatima na parlamentarnim, europskim, lokalnim i izborima za predsjednika Republike Hrvatske

– raspušta ustrojstvene oblike u za to opravdanim situacijama te na prijedlog užeg Predsjedništva imenuje vršitelje dužnosti raspuštenih ustrojbenih oblika

– potpisuje odluke koje u skladu sa Statutom Stranke donosi uže ili šire Predsjedništvo Stanke

– obavlja ostale poslove određene Statutom Stranke.

Djelokrug Zamjenika predsjednika Stranke

Članak 21.

(1) Zamjenik predsjednika obavlja poslove za koje ga ovlasti Predsjednik Stranke.

(2) Zamjenik predsjednika zamjenjuje Predsjednika u slučaju njegove spriječenosti ili odsutnosti.

(3) Zamjenik predsjednika je za svoj rad odgovoran Predsjedniku i Saboru Stranke.

(4) Zamjenika Stranke bira Sabor Stranke na mandat od četiri godine (4) godine javnim glasovanjem ako se Poslovnikom o radu ne utvrdi drugačije.

Uže predsjedništvo

Članak 22.

– redovito raspravlja i odlučuje o aktualnim političkim pitanjima

– bira i razrješuje članove Stranke u šire predsjedništvo na prijedlog Predsjednika stranke.

Šire Predsjedništvo

Članak 23.

Šire predsjedništvo je najviše tijelo upravljanja Strankom kada Sabor stranke ne zasjeda.

Djelokrug šireg Predsjedništva

Članak 24.

Ingerencije šireg Predsjedništva:

– redovito raspravlja i odlučuje o aktualnim političkim pitanjima

– određuje izborni program i strategiju Stranke na izborima

– odlučuje o predizbornim i poslijeizbornim koalicijama, kao i o ostalim oblicima suradnje s drugim političkim Strankama

– nadzire rad članova Stranke u zakonodavnoj i izvršnoj vlasti, kao i državnim tvrtkama

– donosi godišnji program rada s financijskim planom poslovanja te godišnja financijska izvješća

– donosi Pravilnik o izborima

– donosi Pravilnik o članstvu

– donosi ostale provedbene pravilnike sukladno Statutu Stranke

– donosi odluku o visini članarine

– obavlja ostale poslove određene Statutom i odlučuje o drugim pitanjima koja Statutom nisu izričito stavljena u djelokrug drugih tijela.

Sastav užeg i šireg Predsjedništva

Članak 25.

(1) Uže Predsjedništvo čine Predsjednik Stranke, Zamjenik predsjednika stranke, Glavni tajnik Stranke, Politički tajnik Stranke i 9 Podpredsjednika.

(2) Šire Predsjedništvo čine svi članovi užeg Predsjedništva, predsjednici Odbora, predsjednici Podružnica, predsjednik mladih HRB te 10 članova koje bira i razrješuje uže Predsjedništvo na prijedlog Predsjednika Stranke.

(3) Sjednice užeg Predsjedništva saziva Predsjednik Stranke prema potrebi.

(4) Sjednice šireg Predsjedništva saziva Predsjednik Stranke prema potrebi, a najmanje jednom u dva mjeseca.

(5) Uže odnosno šire Predsjedništvo donosi pravovaljane odluke natpolovičnom većinom prisutnih ukoliko sjednici prisustvuje natpolovična većina ukupnog broja članova predmetnog Predsjedništva.

(6) U radu užeg odnosno šireg Predsjedništva, a odlukom Predsjednika Stranke, u njegovoj proširenoj formi po potrebi mogu sudjelovati i druge stranačke odnosno izvanstranačke osobe, bez prava odlučivanja.

(7) Sjednicama užeg i šireg Predsjedništva predsjedava i donesene odluke potpisuje Predsjednik Stranke.

Podpredsjednici stranke

Članak 26.

(1) Potpredsjednike bira i razrješuje Predsjednik na prijedlog šireg Predsjedništva Stranke.

(2) Podpredsjednici obavljaju poslove za koje ih ovlasti Predsjednik Stranke.

(3) U izvršenju svojih neposrednih zadaća, Potpredsjednik surađuje s Glavnim i Političkim tajnikom Stranke.

Glavni tajnik

Članak 27.

(1) Glavni tajnik osigurava organizacijske, materijalne i tehničke uvjete za rad Stranke. U tom smislu odlučuje o administrativnim pitanjima i financijskom poslovanju Stranke sukladno financijskom planu poslovanja stranke, sudjeluje u pripremi i radu središnjih tijela Stranke te provodi njihove odluke, koordinirajući i aktivno surađujući s ustrojstvenim tijelima Stranke u Republici Hrvatskoj i inozemstvu.

(2) Glavni tajnik upravlja radom Tajništva, izvršnog i operativnog tijela koje obavlja stručne, administrativne, tehničke i druge opće i pomoćne poslove za tijela Stranke te u okviru svojeg djelokruga donosi odgovarajuće akte.

(3) Glavni tajnik može predložiti imenovanje pomoćnika glavnog tajnika, a imenuje ih Predsjednik Stranke, Jedan od pomoćnika glavnog tajnika mora biti nadležan za blagajničke poslove.

(4) Glavnog tajnika bira i razrješuje Predsjednik Stranke.

Politički tajnik

Članak 28.

(1) Politički tajnik u suradnji s Predsjednikom Stranke sudjeluje u pripremi i radu središnjih tijela Stranke te provodi njihove odluke, koordinirajući i aktivno surađujući s ustrojstvenim tijelima Stranke u Republici Hrvatskoj i inozemstvu.

(2) Političkog tajnika bira Predsjednik stranke.

(3) Politički tajnik može predložiti imenovanje pomoćnika političkog tajnika, a imenuje ih predsjednik Stranke.

Radna tijela

Članak 29.

(1) Za stručne poslove vezane uz pojedini djelokrug Stranke kao i funkcionalne skupine poslova brinu stručni odbori.

(2) Stručni odbori su radna tijela šireg Predsjedništva koja razmatraju, predlažu i daju mišljenja o stručnim pitanjima iz njihovog djelokruga.

(3) Na stručni odbor ne može se prenijeti nadležnost o pitanjima koja su ovim Statutom povjeren drugim tijelima.

(4) Članove stručnih odbora bira predsjednik stručnih Odbora.

(5) Predsjednika stručnog odbora bira i razrješuje Predsjednik Stranke.

Neovisno tijelo Stranke

Sud časti

Članak 30.

(1) Sud časti je nepristrano stalno tijelo Stranke koji brine o usklađenosti djelovanja članova, stranačkih dužnosnika i tijela sa Statutom i ostalim aktima Stranke te o zakonitosti materijalnog i financijskog poslovanja.

(2) Sud časti odlučuje o pojedinačnim povredama prava i obveza članova Stranke u stegovnom postupku u prvom stupnju, a uže Predsjedništvo u drugom stupnju.

(3) Sud časti čine Predsjednik Suda časti i dva člana koji se imenuju iz redova članova Stranke na prijedlog užeg Predsjedništva i odlukom Predsjednika Stranke.

(4) Najmanje dva člana suda časti moraju biti osobe sa završenim pravnim fakultetom u Republici Hrvatskoj, dok najmanje jedan mora imati položen pravosudni ispit.

Stegovni postupak

Članak 31.

(1) Stegovni postupak pred Sudom časti može pokrenuti Predsjednik Stranke, Zamjenik predsjednika stranke i Podpredsjednik Stranke protiv svakog člana Stranke.

(2) Svaki član Stranke može predložiti ovlaštenoj osobi iz stavka 1. ovog članka pokretanje stegovnog postupka protiv člana Stranke.

(3) Način vođenja stegovnog postupka, pravila postupanja kod odlučivanja o stegovnim mjerama i mirovanju članskih prava, pravima i obvezama stranaka u postupku, rokovima za poduzimanje pojedinih radnji, kao i druga pitanja od važnosti za rad i odlučivanje Suda časti uređuju se Pravilnikom o članstvu.

IV. USTROJSTVENI OBLICI STRANKE

Vrste ustrojstvenih oblika Stranke

Članak 32.

(1) Ustrojstveni oblici Stranke su ogranci i podružnice u Republici Hrvatskoj, te ogranci i organizacije u inozemstvu.

(2) Odluku o osnivanju i raspuštanju ustrojstvenih oblika donosi uže Predsjedništvo na prijedlog Predsjednika Stranke.

(3) Ako se ne osnuju ustrojstveni oblici, uže Predsjedništvo može imenovati povjerenike za pojedine ustrojstvene oblike i odrediti ovlasti i dužnosti.

Ogranak

Članak 33.

(1) Temeljni ustrojstveni oblik je ogranak.

(2) Ogranci se osnivaju za područje općine, grada ili osnovnih jedinica lokalne samouprave (mjesni odbori, gradski kotari ili četvrti).

(3) Ogranak se može osnovati ako na području općine ili grada ima najmanje tri člana potrebna za rad tijela ogranka. Članovi ogranka čine njegovu skupštinu. Ako se zbog bilo kojeg razloga broj članova u nekom ogranku smanji na manje od tri, ogranak se smatra raspuštenim.

(4) Skupština ogranka bira Predsjednika i Tajnika ogranka, koji su zaduženi za organizaciju i rad ogranka.

(5) U ogranku s više od 15 (petnaest) članova, skupština bira i podpredsjednika i predsjedništvo ogranka.

Podružnica

Članak 34.

(1) Podružnica se osniva za područje pojedine županije i Grada Zagreba.

(2) Podružnica se može osnovati ako na području županije i Grada Zagreba djeluju najmanje tri ogranka.

(3) Tijela podružnice su skupština, predsjednik podružnice i predsjedništvo podružnice.

(4) Članovi podružnice čine njezinu skupštinu.

(5) Skupština je najviše tijelo podružnice.

(6) Skupština podružnice bira Predsjednika podružnice i članove predsjedništva podružnice.

Izbor članova tijela ustrojstvenih oblika

Članak 35.

(1) Predsjednika podružnice i članove predsjedništva podružnice bira skupština podružnice koju čini predsjedništvo ogranaka koji su ustanovljeni na području podružnice.

(2) Članove predsjedništva ogranka i predsjednika ogranka bira skupština ogranka koju čine svi članovi koji imaju prebivalište na području ogranka.

(3) Članove predsjedništva ogranka i predsjednika ogranka potvrđuje predsjedništvo podružnice, odnosno Predsjedništvo Stranke ako podružnica nije osnovana ili je raspuštena.

Način djelovanja ustrojstvenih oblika

Članak 36.

(1) Svaki ustrojstveni oblik djeluje kao dio Stranke i provodi samostalno na svojem području politiku Stranke.

(2) Svaki ustrojstveni oblik ima slobodu djelovanja ako je djelovanje u skladu s temeljnim vrijednostima Stranke.

(3) Organizacija i način rada ustrojstvenih oblika koji nisu uređeni Statutom uredit će se Pravilnikom o ustrojstvu i radu ustrojstvenih oblika.

Posebni ustrojstveni oblici u inozemstvu

Članak 37.

(1) Članovi Stranke u inozemstvu mogu osnivati ogranke.

(2) Više ogranaka može se udružiti u organizaciju na državnoj razini države u kojoj se organiziraju.

(3) Na ogranke iz stavka 1. ovog članka na odgovarajući način se primjenjuju odredbe Statuta o ograncima, a na organizacije iz stavka 2. ovog članka na odgovarajući način se primjenjuju odredbe Statuta o podružnicama.

(4) Oblik organiziranja, način rada i tijela moraju biti u skladu sa Statutom i propisima države u kojima se osniva ogranak, odnosno organizacija.

(5) Članovi Stranke, ogranci i organizacije u inozemstvu imaju prava i obveze kao i članovi Stranke u Republici Hrvatskoj, ako to nije u suprotnosti s propisima Republike Hrvatske i države u kojoj se organiziraju.

Mladi Stranke HRB

Članak 38.

(1) Skupština Mladih HRB čine svi članovi stranke do navršenih 30 godina života.

(2) Tijela Mladih HRB su skupština, predsjednik, zamjenik predsjednika i tajnik.

(3) Predsjednik mladih HRB po svojoj funkciji postaje članom Šireg predsjedništva Stranke

(4) Ustrojstvo, način biranja i rad Mladih HRB uredit će se Pravilnikom o ustrojstvu i radu Mladih HRB.

V. UNUTARSTRANAČKI IZBORI

Pravo glasa i način izbora

Članak 39.

Svaki član Stranke ima pravo sudjelovati, birati i biti biran na unutarstranačkim izborima sukladno Statutu i Pravilniku o postupku provedbe izbora.

Izborni Sabor Stranke

Članak 40.

(1) Izborni sabor saziva Predsjednik stranke.

(2) Na izbornom saboru biraju se Predsjednik stranke i Zamjenik predsjednika stranke.

(3) Izborni sabor stranke saziva se svaki put nakon održanih parlamentarnih i lokalnih izbora u Republici Hrvatskoj.

Provedba izbora

Članak 41.

(1) Kandidature za stranačke funkcije moraju biti prikupljene u širem Predsjedništvu stranke najkasnije 15 dana prije održavanja izborne skupštine.

(2) Provjeru kandidatura obavlja Glavni tajnik stranke

(3) Prisutni na izbornoj skupštini glasovanje obavljaju javnim glasanjem ukoliko se ne odredi drugačije Poslovnikom o radu izborne skupštine. Poslovnik o radu skupštine prethodno donosi šire Predsjedništvo Stranke.

Trajanje mandata

Članak 42.

(1) Članovi tijela i dužnosnici Stranke biraju se na vrijeme (mandat) od četiri godine, ako Statutom nije drugačije određeno.

(2) Mandat članova tijela i dužnosnika Stranke prestaje istekom vremena na koji je biran, prestankom članstva u Stranci, podnošenjem ostavke, opozivom odnosno nastupanjem drugih okolnosti zbog kojih više ne može obnašati dužnosti na tijelu Stranke kojem je bio na čelu.

(3) Tijelo koje je izabralo člana Stranke za člana tijela ili dužnosnika Stranke može ga opozvati prije isteka mandata ako krši Statut ili druge akte stranke, te ako svojim djelovanjem odstupa od programa ili akcijskih smjernica stranke.

(4) U slučajevima iz stavka 2. i 3. ovog članka, Predsjednik Stranke postavlja vršitelja dužnosti iz redova članova stranke. Vršitelju dužnosti mandat prestaje izborom člana stranke učinjenim u skladu s Statutom stranke. Izbori za upražnjeno mjesto moraju se održati unutar roka od 90 dana računanog od dana donošenja odluke o postavljanju vršitelja dužnosti.

(5) U vrijeme trajanja mandata naknadno izabranog člana tijela ili dužnosnika Stranke ubraja se i vrijeme mandata člana umjesto kojeg je izabran.

Vrijeme izbora

Članak 43.

Izbori za članove tijela i dužnosnike Stranke, osim Suda časti, održat će se najkasnije mjesec dana prije isteka njihovog mandata ili sukladno odluci šireg Predsjedništva.

VI. NAČIN RADA STRANKE

Donošenje odluka i način glasanja

Članak 44.

(1) Ako Statutom nije drugačije određeno, tijela Stranke odlučuju natpolovičnom većinom nazočnih na sjednici.

(2) Glasanje na sjednicama tijela Stranke je javno.

(3) Članovi tijela Stranke mogu odlučiti da se o pojedinom pitanju glasuje tajno.

(4) Način rada i odlučivanja tijela Stranke uređuje se Pravilnicima koji donosi šire Predsjedništvo Stranke.

Financijsko poslovanje

Članak 45.

(1) HRB može stjecati prihode od članarine, dobrovoljnih priloga (donacija), izdavačke djelatnosti, prodaje propagandnog materijala, organiziranja stranačkih manifestacija, imovine u svojem vlasništvu, te iz drugim zakonom dopuštenih izvora.

(2) HRB se može financirati iz sredstava državnog proračuna te proračuna jedinica lokalne i područne (regionalne) samouprave, na način i pod uvjetima utvrđenima zakonom.

(3) Financijskim sredstvima iz stavka 1. i 2. ovog članka HRB isključivo koristi za ostvarenje ciljeva utvrđenih Programom i Statutom te troškove izborne promidžbe.

Prestanak Stranke

Članak 46.

(1) Stranka može prestati postojati svojom odlukom ili aktom tijela javne vlasti u skladu s Ustavom i zakonom.

(2) Odluku o prestanku rada Stranke donosi Sabor dvotrećinskom većinom glasova svojih članova.

(3) Odluka o prestanku rada Stranke sadrži i odluku o raspolaganju imovinom Stranke.

Stupanje na snagu

Članak 47.

(1) Statut stupa na snagu i primjenjuje se danom njegova donošenja. Statut se objavljuje u »Narodnim novinama« i na web-stranici Stranke.

(2) Ovaj Statut tumači Sabor, a između zasjedanja Sabora uže Predsjedništvo Stranke.

Predsjednica
 prof. prim. dr. sc. Nada Šikić, v. r.